[Gregorius Episcopus, servus servorum Dei, dilecto filio Priori de Parriciaco, Eduensis Diœcesis, salutem et Apostolicam benedictionem. Dilecto filio Abbate Cluniacensi nobis innotuit intimante, quod cum Monasterio sancti Germani Antisiodorensis, Cluniacensis Ordinis, in quo regularis correctio pertinet ad eumdem, nuper Abbatis solatio destitutio, visitatores à Generali Capitulo ejusdem Ordinis deputati ad locum ipsum, impensuri eidem secundum statuta pro reformatione dicti Ordinis visitationis officium accessissent: Prior et Conventus Monasterii memorati spiritu rebellionis assumpto, non solùm eos admittere noluerunt, verùm etiam non permiserunt ibi statuta recitari prædicta, in vocem appellationis frivolæ, ne in visitationis procederetur negotio, prorumpentes. Sed visitatores ipsi appellationi hujusmodi, prout non debebant, minimè deferentes in eos, exigente ipsorum protervia, Excommunicationis sententiam protulerunt, quam idem Abbas Apostolico petiit munimine roborari. Quocirca discretioni tuæ per Apostolica scripta mandamus, quatinus sententiam ipsam, sicut rationabiliter est prolata, facias auctoritate nostra usque ad satisfactionem condignam, appellatione remota, inviolabiliter observari. Datum Laterani, VI. Nonas Martii, Pontificatus nostri anno XII.]